Langt de fleste undgår sygehuset

Søren Brostrøm nævner helt konkret krydstogtskibet Diamond Princess, der lå til kaj i Japan, som en slags laboratorium for, hvor galt det kan gå med smitten.

Og selv her endte det ikke med, at hver fjerde de ombordværende blev smittet, selv om de i lang tid kunne gå rundt og smitte hinanden.

- Det er et eksempel, hvor det gik rigtig, rigtig galt. Man skulle nok have taget dem af skibet og gjort noget andet med dem. Her endte det med, at 20 procent blev smittet, siger han.

Hvis Sundhedsstyrelsens epidemi-estimat ender med at være retvisende, så betyder det dog ikke, at flere end en halv million danskere bliver meget syge.

Rent faktisk er det en minoritet af de smittede, som vil komme i kontakt med det danske sundhedsvæsen under en eventuel epidemi.

Læs også : Efter fjerde coronatilfælde: Flere end 100 danskere er i karantæne

- Vi ved, at 80 procent - eller måske flere i en dansk kontekst - ikke vil få behov for hjælp fra sundhedsvæsnet eller indlæggelse på sygehuset, siger Søren Brostrøm og pointerer, at man vil sætte særligt ind for at hjælpe udsatte grupper som ældre og folk med kroniske sygdomme.

På verdensplan er omkring 90.000 personer bekræftet smittet. Omkring halvdelen af disse er blevet erklæret raske, mens 3.000 har mistet livet. Langt de fleste af både de smittede og døde er fra det kinesiske fastland.

I Danmark er der ud over fire smittetilfælde 122 danskere, som er kommet i hjemmekarantæne.

Alle fire smittede har det godt.

Rettelse: I første omgang lød det i artiklen, at Diamond Princess lagde til i Kina. Dette er ikke korrekt, og derfor er det rettet til Japan.